РЕГЛАМЕНТ (ЕС) № 164/2010 НА КОМИСИЯТА
от 25 януари 2010 година
относно техническите спецификации за електронно корабно докладване при вътрешното корабоплаване, посочени в член 5 от Директива 2005/44/EО на Европейския парламент и на Съвета относно хармонизираните речни информационни услуги (RIS) относно вътрешните водни пътища на Общността
ЕВРОПЕЙСКАТА КОМИСИЯТА,
като взе предвид Договора за функционирането на Европейския съюз,
като взе предвид Директива 2005/44/EО на Европейския парламент и на Съвета от 7 септември 2005 г. относно хармонизираните речни информационни услуги (RIS) относно вътрешните водни пътища на Общността (1), и по-специално член 5, параграф 1, буква б) от нея,
като има предвид, че:
(1)
Речните информационни услуги (RIS) следва да бъдат развивани и осъществявани по хармонизиран, оперативно съвместим и открит начин.
(2)
Следва да бъдат определени техническите спецификации за електронно корабно докладване във вътрешното корабоплаване.
(3)
Техническите спецификации за електронно корабно докладване следва да се основават на техническите принципи, определени в Приложение II към директивата.
(4)
В техническите спецификации трябва надлежно да се вземе предвид работата, извършена от съответните международни организации. Необходимо е да се осигури приемственост с други видове услуги за управление на трафика, в частност услуги за управление на морското корабоплаване и информационните услуги.
(5)
В техническите спецификации също така следва надлежно да се вземе предвид работата, извършена от експертната група по електронно корабно докладване, включваща представители на органите в държавите-членки, отговарящи за внедряването на електронното корабно докладване, и длъжностни лица в други правителствени органи, както и наблюдатели от промишлеността.
(6)
Техническите спецификации трябва да съответстват на текущото равнище на техническо развитие. Натрупаният опит от прилагането на Директива 2005/44/EО, както и бъдещият технически напредък, могат да наложат изменения на техническите спецификации. Измененията в техническите спецификации трябва надлежно да вземат под внимание работата, извършена от експертната група по електронното корабно докладване.
(7)
Мерките, предвидени в настоящия регламент, са в съответствие със становището на комитета, създаден съгласно член 7 от Директива 91/672/ЕИО на Съвета от 16 декември 1991 г. относно взаимното признаване на национални свидетелства за капитани на речни кораби за превоз на стоки и пътници по вътрешни водни пътища (2),
ПРИЕ НАСТОЯЩИЯ РЕГЛАМЕНТ:
Член 1
Техническите спецификации за електронно корабно докладване във вътрешното корабоплаване са определени в приложението.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 януари 2010 година.